
 <ביטול אכרזה על חלק מגן לאומי הר הכרמל לפי תכנית חפאג /1310/עד/295 לצורך הקמת קריית ספורט לעדה הדרוזית בדליית אל כרמל>
<היו"ר חמד עמאר:>
בוקר טוב לכולם. אני פותח את ישיבת ועדת הפנים והגנת הסביבה בנושא ביטול אכרזה על חלק מהגן הלאומי הר הכרמל לפי תכנית חפאג /1310/עד/295, לצורך הקמת קריית ספורט לעדה הדרוזית בדליית אל כרמל.

אני אבקש ממשרד הפנים, נציגת משרד הפנים, להציג את הנושא. בבקשה.

<יסמין טלמון:>
אוקיי. מדובר בתכנית שהופקדה כבר. תכנית שמייעדת שטח להקמת קריית ספורט לעדה הדרוזית בדליית אל כרמל.

<היו"ר חמד עמאר:>
זה לעדה הדרוזית או ליישוב דליית אל כרמל?

<יסמין טלמון:>
לעדה הדרוזית והצ'רקסית, היה כתוב בכמה מקומות.

<היו"ר חמד עמאר:>
זו קריה, ממש קריה גדולה, שהיא תכיל את כל - - -

<יסמין טלמון:>
קריה. כן, מגרש כדורגל גדול ועוד מגרשי ספורט וכולי.

מדובר בשטח של 58 דונם שמתבקש לגריעה מהגן הלאומי על הכרמל. הגן הלאומי כולו הוא סדר גודל של כ-80 אלף דונם. אנחנו מבקשים פה את הגריעה של 58 דונם מתוכו. שר הפנים פנה לוועדה לאחר שהשיג את הסכמת מועצת הגנים הלאומיים לגריעה, כפי שמופיע במסמך שמונח פה. הסכמה של השר להגנת הסביבה, והסכמה של הרשות המקומית כמובן, וכרגע נדרשת ההסכמה של הוועדה כדי שאפשר יהיה לממש את ההליך הזה, את ביטול האכרזה.

<היו"ר חמד עמאר:>
תודה רבה.

המשרד להגנת הסביבה, רוצה להוסיף משהו?

<מנחם זלוצקי:>
אני רק רוצה לציין שאני משמש גם, אני איש המשרד להגנת הסביבה ומשמש גם כיושב ראש מועצת הגנים הלאומיים ושמורות הטבע. המועצה דנה בתכנית הזאת, גם קיימה סיור. ראתה, התרשמה מהצורך האמיתי בהקמת קריית הספורט. כי כפי שאמרת, זה לא קריית ספורט רק מקומית לדליית אל כרמל, אלא זה משהו הרבה יותר גדול ורחב, שאמור לשרת גם את היישובים האחרים של העדה, והביעה את הסכמתה לגריעת השטח בתחום הגן הלאומי. למרות שכל שטח הוא שטח איכותי, אבל הצורך נראה חיוני, ונתנו את הסכמתנו.

<היו"ר חמד עמאר:>
תודה רבה. רשות הטבע והגנים הלאומיים.
<ענת יציב:>
הרשות תומכת בתכנית לאור השינויים שחלו בתכנית לאורך השנים: גם צומצמה וגם נוספו בהוראות התכנית סעיפים שתומכים בתיאום עם הרשות, כמו העתקת גיאופיטים, כמו העתקת עצים. גם קירות מיגון בין אזור הבינוי לבין הגן הלאומי. הנושא של זיהום אור בין הבינוי לבין הגן הלאומי, ועוד סעיפים שמגנים על הגן הלאומי. לכן גם הרשות תומכת בתכנית.

<היו"ר חמד עמאר:>
תודה רבה.

נציג המועצה המקומית.

<והבה והבה:>
אני רוצה קודם להודות לבעלי העניין. ומהנדס המועצה יציג את התכנית שלנו, שתבין במה מדובר. 

<סולימן נסר אלאדין:>
שתי מילים: אני חושב שהחברים כאן, שאנחנו מכירים הרבה זמן ופועלים באופן אינטנסיבי אחד מול השני – אני כבר מטרטר אותם בטלפונים, והם כבר מיואשים, נראה לי, לפעמים. מדובר כאן בתכנית רבת חשיבות. הפרויקט הזה הוא לא של דליית אל כרמל, הפרויקט הזה אושר על ידי המזכירות של מועצות ראשי הרשויות הדרוזיות כפרויקט של המגזר הדרוזי כולו, וכך הוא ממומן על ידי המועצה להסדר ההימורים בספורט, על ידי הטוטו, שכרגע עומד לזה תקציב של הטוטו, של 15 מיליון שקל. כמובן, יש עוד צורך בתוספות שהן יבואו ממקורות אחרים.

אני חייב לומר, ופה לא אלאה אתכם בדברים, אבל פה ריכזתי תחנות מרכזיות בקידום הפרויקט הזה שהחל ב-2003. ההחלטה של הטוטו הייתה ב-2003. מאז, הפרויקט הזה עלה וירד, ירד ועלה. היו הרבה פעולות של שינויים ותיקונים עד אשר הרשות המקומית עמדה בכל הדרישות של כל הגופים הנוגעים בדבר. ואני חושב שהיום הזה הוא יום מאוד חשוב, בעיניי, כאדם שעובד ברשות המקומית למעלה מ-25 שנה ואני כרגע בהליך פרישה, אני חושב שזה ציון דרך משמעותי ביותר שפרויקט כזה, פרויקט דגל, שהוא גם מוציא את האצטדיון, שהוא מהווה מפגע בתוך דליית אל כרמל, לאזור עם חנייה גדולה, אפשרויות פיתוח. אני לא אחטיא אם אני אומר שאני נרגש כתוצאה מהפגישה הזו. ניסיתי, עשינו מאמצים שהפגישה הזאת תהיה לפני הפגרה של הכנסת אבל לא הסתייע. אני שמח שכבר חזרה הכנסת וקיימה את הדיון הזה. כמובן לאחר ההחלטה הזו התכנית תקבל תוקף. התכנית עדיין - - -

<יסמין טלמון:>
צריך את הפרסום של ביטול האכרזה, ששר הפנים צריך לחתום, זה צריך להתפרסם, ואחרי זה מתן תוקף.

<סולימן נסר אלאדין:>
אבל לעומת זאת, הליכים נוספים כבר נעשו. למשל: צירוף התכנית, שטח התכנית לשטח השיפוט של דליית אל כרמל כבר נעשה. הוקמה ועדת חקירה על ידי משרד הפנים. משרד הפנים אישר, ושר הפנים לשעבר כבר אישר את צירוף השטח של התכנית לשטח השיפוט של דליית אל כרמל, וגם למרחב התכנון רכס הכרמל. שתי הפעולות האלה נעשו. כלומר, ברגע שההליך הפרוצדורלי שמדברת עליו הגברת יסתיים תוכל התכנית לקבל אישור, ואז נוכל לגשת לנושא היתרי הבנייה וגיבוש התקציב וביצוע העבודה.

<מנחם זלוצקי:>
הכסף של הטוטו נשמר?

<סולימן נסר אלאדין:>
אני אומר לך, אני אומר ככה: אני רוצה להאמין, למרות שאנחנו איתם, מעדכנים אותם בכל צעד ושעל, מה שאנחנו עושים כדי לשמר את התכנית, אבל אני לא מאמין שפרויקט כזה, יחיד במינו למגזר הדרוזי, כתוצאה מעיכובים אובייקטיביים, לא קשורים ברשות, יגידו: הכסף איננו. יש הרבה כסף שם. וכמובן שאם נצטרך עזרה יש לנו פה מי שיעזרו. בכנסת יש חברי כנסת, יש מזכירות - - -. אבל אני רוצה להאמין שהפרויקט הזה יתממש. זה מאוד חשוב. בפרויקט הזה יש 4,000 מקומות ישיבה באצטדיון. זאת אומרת, כנסים, אפילו עדתיים, גדולים, יכולים להתקיים באותו מקום. יש 500 מקומות חנייה. יש שימור הנוף ושימור העצים ושימור ההידרולוגיה והביולוגיה – כל הדברים האלה משתמרים בתכניות.      

לכן, אני רוצה באופן אישי להודות לכם כאדם שליווה את הפרויקט בכל השנים האלה. וכשאני מגיע לנקודה הזו, הזמן שהפרויקט מתאשר, זה עושה לי שמחה, זה דבר חשוב ליישוב. זה קפיצת דרך משמעותית בפרויקט דגל. זה לא גן ילדים ועוד איזה בית ספר ועוד איזה כביש, זה פרויקט רציני מאוד על שטח של כ-80 דונם שישמש את דליית אל כרמל, ישמש את יוקנעם, ישמש אנשים אחרים מהסביבה. הוא לא יהיה רק של דליית אל כרמל בלבד. לכן אני חושב שזה מה שאני רציתי לומר ואני מודה לכם. תודה רבה.

<היו"ר חמד עמאר:>
נציג השלטון המקומי, בבקשה.

<נביה נאסר אלאדין:>
אני רוצה להודות לכם - - -. אני רוצה להאמין שהנושא הזה יתקדם וייצא לאור, כי בזמנו במזכירות של הפורום אנחנו קיבלנו החלטה פה אחד, כל החברים, על מנת להקים את מרכז הספורט בדליית אל כרמל. ולמה? כי דליית אל כרמל זה ישוב שהוא באמת מעודד את הספורט, ויש לנו הרבה קבוצות כדורגל וקבוצות ספורט שכבר הן סיימו את הקריירה שלהן בגלל היעדר מגרשים כאלה.

אני רוצה להאמין ואני מקווה שתוך פרק זמן קצר אנחנו נראה קריית ספורט בדליית אל כרמל, כי מגיע לעדה הדרוזית לפחות שיהיה איזה מרכז אחד כזה.

<היו"ר חמד עמאר:>
תודה רבה.

אני קודם כל באמת רוצה להודות לכם. אני חושב שהנושא הזה מאוד חשוב לי. אני הגעתי במיוחד לנהל את הנושא הזה כאן, כי אני חושב שמגיע לדליית אל כרמל ומגיע לעדה הדרוזית מרכז ספורט. אנחנו מדברים על שנת 2014, אנחנו לקראת סוף 2014 – אין מרכז ספורט אחד לעדה שלמה. עדה שצריך ללכת ולקדם אותה ולקחת אותה צעד אחד קדימה, וספורט זה אחד הדברים שמקדמים אוכלוסייה ועדה ויישוב. לכן אני רוצה להודות לשר שהביא את זה. לכל הנציגים של המשרדים, של רשות הטבע והגנים, למשרד להגנת הסביבה, לשר הפנים שהביא את הנושא להצבעה כאן בוועדה. ואני מבין שנשאר רק ועדת הפנים והגנת הסביבה שתאשר את זה ואנחנו יוצאים לפרויקט הזה.

אני חושב שגם מבחינה כלכלית לא תהיה בעיה, תקציבית, להקים את הפרויקט הזה. אנחנו עובדים ומכינים תכנית חומש לעדה הדרוזית. אני חושב שאת הנושא הזה ניקח בחשבון. זה נוסף לתקציב הקיים של 15 מיליון שקל, ואז אנחנו נוכל להריץ את הפרויקט הזה, פרויקט - - - ותודה לכולם.

אני מבקש מנציגת משרד הפנים להקריא את הצו ואז נאשר אותו.

יש לך, עורך הדין תומר רוזנר, משהו להוסיף?

<תומר רוזנר:>
לא, רק שיבהירו לפרוטוקול שניתנו כל האישורים, שיפרטו את האישורים שניתנו לפי החוק כדי שיהיה - - -

<היו"ר חמד עמאר:>
כן, הנה, היא מקריאה את זה.

<יסמין טלמון:>
הקראתי בתחילת הישיבה. אפשר לחזור על זה.

<תומר רוזנר:>
את אמרת את זה לפרוטוקול? זה מה שחשוב. זה מה שחשוב.

<ליאת סעדון:>
לא. הקראת את זה?

<יסמין טלמון:>
אין בעיה. השר להגנת הסביבה נתן את ההסכמה לתיקון ההכרזה ב-15 ביוני 2014. מועצת גנים ושמורות טבע נתנה הסכמה לתיקון ההכרזה בישיבה 121, מה-9 לפברואר 2006, ובהחלטה נוספת מה-20 למארס 2014. והמועצה המקומית דליית אל כרמל נתנה את הסכמה ב-20 בנובמבר 2013. כרגע נדרשת הסכמת ועדת הפנים והגנת הסביבה של הכנסת, ולאחר מכן יכול שר הפנים לחתום על הצו של ביטול האכרזה, לפרסם אותו ברשומות, ואז אפשר לתת תוקף לתכנית.

<היו"ר חמד עמאר:>
תודה רבה.

אתה רוצה להוסיף משהו, חבר הכנסת דוד אזולאי?

<דוד אזולאי:>
אני חושב - - -

<היו"ר חמד עמאר:>
אז אני מעמיד את זה להצבעה.

<תומר רוזנר:>
היא צריכה להקריא את הצו. היא לא הקריאה את הצו. להקריא את הצו. אתה - - -

<היו"ר חמד עמאר:>
לא, לא, שהיא תקריא אותו. בסדר.

<תומר רוזנר:>
בדרך כלל מקובל שבפסיקת משנה הממשלה מקריאה.

<דוד אזולאי:>
כמה זמן זה ייקח עד שזה יגיע למועצת העיר? מי צריך לאשר את זה עכשיו, השר?

<יסמין טלמון:>
השר צריך לחתום על ביטול האכרזה, על צו לביטול האכרזה.

<דוד אזולאי:>
תוך כמה זמן זה צריך להיות?

<יסמין טלמון:>
קודם שיהיה שר.

<סולימן נסר אלאדין:>
שר הפנים?

<יסמין טלמון:>
כן.

<דוד אזולאי:>
לא, יש שר פנים, אין דבר כזה, - -

<יסמין טלמון:>
כן.

<דוד אזולאי:>
- - יש ממלא מקום.

<קריאה:>
ממלא מקום, ראש הממשלה.

<יסמין טלמון:>
זה ראש הממשלה.

<היו"ר חמד עמאר:>
ראש הממשלה.

<דוד אזולאי:>
נכון. אז צריך להעביר את זה.

<סולימן נסר אלאדין:>
אני מקווה שההתפטרות של שר הפנים וכניסת החדש לא תכניס לנו עוד עז אחת לתהליך הזה.

<דוד אזולאי:>
לכן שאלתי.

<תומר רוזנר:>
זה בהחלט - - -

<יסמין טלמון:>
אנחנו מקווים מאוד.

<דוד אזולאי:>
מה שאני מבקש, אולי בעניין הזה, שתהיה פנייה של ועדת הפנים והגנת הסביבה.

<סולימן נסר אלאדין:>
השר הגיש אתמול התפטרות, שמעתי. אז מה אנחנו עושים, מחכים לשר?
<היו"ר חמד עמאר:>
אני חושב שהשר שיגיע גם לא יעמוד ב-, אם זה יהיה קשור בחתימה שלו.

<דוד אזולאי:>
כן, אבל השאלה מתי זה יקרה? מתי יבוא השר הבא? זה לא צריך - - -

<היו"ר חמד עמאר:>
אנחנו נעקוב אחרי זה ונראה - - -
<דוד אזולאי:>
הרי זה בסך הכול - - -

<היו"ר חמד עמאר:>
אנחנו נוציא קריאה. אני מבקש להוציא קריאה לשר הפנים שיביא את זה - - -

<ליאת סעדון:>
נוציא, נוציא.

<תומר רוזנר:>
אני רוצה להסביר, רק להבהיר שאנחנו מקיימים את הדיון היום, כי אילו לא היינו מקיימים אותו היום היינו צריכים לחכות שהשר החדש יגיש את הכול מחדש. אנחנו בגלל זה מקיימים את זה היום כל עוד השר עדיין בתפקידו.

<סולימן נסר אלאדין:>
מצוין.

<דוד אזולאי:>
יפה מאוד.

<סולימן נסר אלאדין:>
תודה רבה.

<והבה והבה:>
- - -

<סולימן נסר אלאדין:>
תודה רבה.

<דוד אזולאי:>
בסדר גמור.

<היו"ר חמד עמאר:>
אז אנחנו נוציא קריאה. אני מבקש מוועדת הפנים והגנת הסביבה להוציא קריאה לשר החדש, שיחתום על הצו במהרה. אוקיי?

<ליאת סעדון:>
אוקיי.

<דוד אזולאי:>
יש פה נציג של משרד הפנים?

<היו"ר חמד עמאר:>
כן, כן. הנה, נציגת משרד הפנים, הגברת יסמין טלמון.

<יסמין טלמון:>
כן, אני.

<דוד אזולאי:>
אז זה גם תלוי בכם, שאתם תגישו את החומר כמה שיותר מהר, - -

<יסמין טלמון:>
- - -

<דוד אזולאי:>
- - שזה יהיה מונח לפני היועצים המשפטיים ויקדמו את זה.

<יסמין טלמון:>
ברור.

<סולימן נסר אלאדין:>
הגברת יסמין טלמון, הכול תלוי בך.

<היו"ר חמד עמאר:>
את יכולה להקריא את הצו, בבקשה?

<יסמין טלמון:>
אני לא יכולה כי הוא לא מונח לפניי, לצערי הרב.

<היו"ר חמד עמאר:>
הנה, בבקשה.

<יסמין טלמון:>
רק את זה, אוקיי. "בהתאם לסעיף 26(ב) לחוק גנים לאומיים, שמורות טבע, אתרים לאומיים ואתרי הנצחה, התשנ"ח-1998, יכול שר הפנים לבטל - - -".

<תומר רוזנר:>
לא, לא, לא, את הצו עצמו, לא את - - -

<יסמין טלמון:>
את הצו עצמו, צר לי אבל הוא לא מונח פה לפניי.

<ליאת סעדון:>
אני אביא אותו.

<יסמין טלמון:>
זה בחומר ששלחתי לוועדה אבל אין לי את זה פה. אני מתנצלת.

<היו"ר חמד עמאר:>
אז אנחנו נבקש - - -

<יסמין טלמון:>
טוב, הצו נקרא אכרזת גנים לאומיים, שמורות טבע, אתרים לאומיים ואתרי הנצחה (גן לאומי הר הכרמל) (תיקון) התשע"ד-2014. התשע"ד כתוב פה אבל זה יהיה התשע"ה כמובן.

"בתוקף סמכותי לפי סעיפים 22 ו-26(ב) לחוק גנים לאומיים, שמורות טבע, אתרים לאומיים ואתרי הנצחה, התשנ"ח-1998, בהסכמת השר להגנת הסביבה, המועצה לגנים לאומיים, שמורות טבע ואתרים לאומיים, המועצה המקומית דליית אל כרמל, ובאישור ועדת הפנים והגנת הסביבה של הכנסת, אני מכריז לאמור":

זה מתייחס לחוק העיקרי שהכריז את הר הכרמל.

תיקון סעיף 1 – 1. בסעיף 1 לאכרזת גנים לאומיים, שמורות טבע, אתרים לאומיים ואתרי הנצחה (גן לאומי ושמורת טבע הר הכרמל), התשל"א-1971, (להלן - האכרזה העיקרית), אחרי סעיף קטן (ו) יבוא:

(1) "(ז) הוראות סעיף קטן (א) לא יחולו על השטח המקווקו בקווים אלכסוניים דקים בצבע שחור בתשריט בקנה מידה 1:2,500, מס' ג/חפאג/1310/עד/295, החתום ביד שר הפנים ביום - - -" כך וכך, ברגע שהוא יחתום.

תיקון סעיף 2 – 2. בסעיף 2 לאכרזה העיקרית, אחרי סעיף קטן (ו) יבוא:

"(ז) העתקים מהתשריט האמור בסעיף 1(ז), מופקדים במשרד הפנים בירושלים, במשרדי הממונה על מחוז חיפה בחיפה, ובמשרדי הוועדה המקומית לתכנון ולבנייה דליית אל כרמל, וכל המעוניין בדבר רשאי לעיין בהם בימים ובשעות שהמשרדים האמורים פתוחים לקהל".

ויש כאן עוד מנייה של הגושים והחלקות - - 

<סולימן נסר אלאדין:>
כלולים.

<יסמין טלמון:>
- - שכלולים בביטול האכרזה. ברגע ששר הפנים יחתום על זה נוכל ללכת לפרסום ואחר כך למתן תוקף.

<היו"ר חמד עמאר:>
תודה רבה.

אני מעמיד את זה להצבעה. מי בעד?
הצבעה
בעד – פה אחד

נגד – אין

נמנעים – אין

ביטול האכרזה על חלק מגן לאומי הר הכרמל לפי תכנית חפאג/ 1310/עד/295 לצורך הקמת קריית ספורט לעדה הדרוזית בדליית אל כרמל, אושר.

<היו"ר חמד עמאר:>
בעד, הצו עבר. אני מבקש ממשרד הפנים לפנות ולהביא את זה לשר החדש שימונה בהקדם האפשרי על מנת שנוכל לקדם את הפרויקט הזה.

תודה רבה לכם.

<הישיבה ננעלה בשעה 11:25.>
